陳郎中贈韓子蒼集
作者：王十朋
朝代：宋

paragraphs: 唐宋詩人六七作，李杜韓柳歐蘇黄。
近來江西立宗派，妙句更推韓子蒼。
非坡非谷自一家，鼎中一臠曾已嘗。
丈人珍重贈全集，開卷爛然光焰長。
詩如此公固足貴，賜出仁者尤難忘。
兼金白璧不足道，願寶茲集爲家藏。
鯫生幸脫場屋累，老境欲入詩門牆。
古詩三百未能學，句法且學今陵陽。